Meddelelse om anvendelsen af Den Europæiske Unions handelsbeskyttelseslovgivning og -foranstaltninger i Nordirland fra den 1. januar 2021

(2021/C 248/03)

Som nævnt i meddelelsen af 18. januar 2021 (1) ophørte Den Europæiske Unions handelsbeskyttelseslovgivning og -foranstaltninger med at finde anvendelse i Det Forenede Kongerige fra den 1. januar 2021. I henhold til artikel 5, stk. 4, i protokollen om Irland/Nordirland (»IE/NI-protokollen«) (2), der finder anvendelse fra denne dato (3), fortsætter handelsbeskyttelseslovgivningen dog med at finde anvendelse på og i Det Forenede Kongerige for så vidt angår Nordirland. Den nordirske lovgivende forsamling skal regelmæssigt give deres samtykke til IE/NI-protokollen, hvis indledende anvendelsesperiode slutter fire år efter overgangsperiodens udløb (4).

I IE/NI-protokollen, som ændret ved afgørelse nr. 3/2020 truffet af Det Blandede Udvalg den 17. december 2020 (5), fastsættes det, at visse bestemmelser i EU-retten vedrørende handelsbeskyttelse finder anvendelse på og i Det Forenede Kongerige for så vidt angår Nordirland, jf. dog de forklarende bemærkninger, som blev medtaget i bilag 2 til IE/NI-protokollen ved nævnte afgørelse. Situationen kan sammenfattes som følger.

Det Forenede Kongerige for så vidt angår Nordirland er ikke en del af Unionen eller en medlemsstat som defineret i Unionens handelsbeskyttelseslovgivning. Markedet og de økonomiske aktører i Nordirland anses for at være markedet og de økonomiske aktører i et land, der ikke er medlem af Den Europæiske Union. Unionens handelsbeskyttelsesforanstaltninger finder imidlertid anvendelse på varer, der er indført i Nordirland fra et sted uden for Unionen (herunder fra andre dele af Det Forenede Kongerige), i overensstemmelse med IE/NI-protokollens artikel 5 som nærmere præciseret ved Det Blandede Udvalgs afgørelse nr. 4/2020 af 17. december 2020 (6).

Endelig kan importører, der har betalt den antidumping- eller udligningstold, som Unionen har pålagt ved import af varer, der blev fortoldet i Nordirland, i overensstemmelse med ovennævnte lovgivning, der finder anvendelse for så vidt angår Nordirland i kraft af IE/NI-protokollen, udelukkende anmode om tilbagebetaling af en sådan told i henhold til henholdsvis artikel 11, stk. 8, i forordning (EU) 2016/1036 eller artikel 21 i forordning (EU) 2016/1037.

(1) Meddelelse om anvendelsen af gældende antidumping- og antisubsidieforanstaltninger i Unionen efter Det Forenede Kongeriges udtræden og muligheden for fornyet undersøgelse (EUT C 18 af 18.1.2021, s. 41).

(2) Sammenholdt med punkt 5 (»Handelspolitiske beskyttelsesinstrumenter«) i bilag 2 til denne protokol.

(3) Udtrædelsesaftalens artikel 185.

(4) IE/NI-protokollens artikel 18, stk. 5.

(5) Afgørelse nr. 3/2020 truffet af Det Blandede Udvalg, der er nedsat ved aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab af 17. december 2020 (EUT L 443 af 30.12.2020, s. 3).

(6) Afgørelse nr. 4/2020 truffet af Det Blandede Udvalg, der er nedsat ved aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab af 17. december 2020 (EUT L 443 af 30.12.2020, s. 6).